1980L0181 — DA — 27.05.2009 — 004.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Berigtiget ved:

▼B

RÅDETS DIREKTIV

af 20. december 1979

om indbyrdes tilnærmelse af medlemsstaternes lovgivning om måleenheder og om ophævelse af direktiv 71/354/EØF

(80/181/EØF)

RÅDET FOR DE EUROPÆISKE FÆLLESSKABER HAR —

under henvisning til traktaten om oprettelse af Det europæiske økonomiske Fællesskab, særlig artikel 100,

under henvisning til Rådets direktiv 71/354/EØF af 18. oktober 1971 om tilnærmelse af medlemsstaternes lovgivning om enhederne for mål og vægt ( 1 ), senest ændret ved direktiv 76/770/EØF ( 2 ),

under henvisning til forslag fra Kommissionen ( 3 ),

under henvisning til udtalelse fra Europa-Parlamentet ( 4 ),

under henvisning til udtalelse fra Det økonomiske og sociale Udvalg ( 5 ), og

ud fra følgende betragtninger:

Måleenheder er nødvendige ved anvendelse af ethvert måleinstrument til at udtrykke enhver foretaget måling og enhver størrelsesangivelse; måleenheder anvendes inden for de fleste af menneskets virkefelter; det er nødvendigt at sikre den størst mulige utvetydighed med hensyn til deres anvendelse; det er derfor nødvendigt at udstede regler for deres anvendelse i Fællesskabet inden for det økonomiske samkvem, det offentlige sundhedsvæsen, i forbindelse med den offentlige sikkerhed samt med foranstaltninger af administrativt art;

inden for den internationale transport findes der imidlertid internationale økonomiske og aftaler, som har bindende virkning for Fællesskabet eller medlemsstaterne; disse konventioner og aftaler må overholdes;

i medlemsstaternes lovgivning er anvendelsen af måleenheder fastlagt gennem bestemmelser, der er forskellige fra den ene medlemsstat til den anden, hvilket udgør en hindring for samhandelen; derfor er en harmonisering af de administrativt eller ved lov fastsatte bestemmelser påkrævet for at fjerne disse hindringer;

måleenhederne er genstand for internationale resolutioner truffet af Generalkonferencen for Mål og Vægt (CGPM), der er oprettet ved den i Paris den 20. maj 1875 undertegnede meterkonvention, som alle medlemsstaterne har tilsluttet sig; disse resolutioner har ført til indførelsen af »Det internationale system for Måleenheder« (SI);

den 18. oktober 1971 vedtog Rådet direktiv 71/354/EØF om tilnærmelse af medlemsstaternes lovgivning for gennem indførelse på fællesskabsplan af det internationale enhedssystem at fjerne hindringerne for samhandelen; direktiv 71/354/EØF blev ændret ved tiltrædelsesakten og ved direktiv 76/770/EØF;

disse fællesskabsbestemmelser har ikke fjernet alle hindringer på dette område; i henhold til direktiv 76/770/EØF skal situationen for de måleenheder, betegnelser og symboler, der er anført i kapitel D i bilaget til nævnte direktiv, gennemgås inden den 31. december 1979; det har endvidere vist sig nødvendigt at tage situationen for visse andre måleenheder op til fornyet overvejelse;

for at undgå betydelige vanskeligheder er det nødvendigt at fastsætte en overgangsperiode med henblik på at afskaffe de måleenheder, som ikke er forenelige med det internationale system; det er imidlertid nødvendigt at tillade de medlemsstater, der måtte ønske det, hurtigst muligt på deres område at gennemføre bestemmelserne i kapitel I i bilaget; det er derfor nødvendigt på fællesskabsplan at begrænse denne overgangsperiode, samtidig med at det tillades medlemsstaterne at undlade at udnytte denne overgangsperiode fuldt ud;

under overgangsperioden er det nødvendigt, at der hersker klarhed med hensyn til anvendelsen af måleenheder i samhandelen mellem medlemsstaterne, især for at beskytte forbrugerne; den forpligtelse, der pålægges medlemsstaterne til at acceptere anvendelse af supplerende angivelser på varer og udstyr importeret fra de andre medlemsstater i denne overgangsperiode, synes velegnet til dette formål;

systematisk anvendelse af en sådan løsning for alle måleinstrumenter, og blandt andet for medicinske instrumenter, er imidlertid ikke nødvendigvis ønskelig; medlemsstaterne bør derfor på deres område kunne kræve, at måleinstrumenterne er forsynet med størrelsesangivelser i en enkelt forskriftsmæssig måleenhed;

dette direktiv berører ikke den fortsatte fremstilling af varer, der allerede er på markedet; det vedrører imidlertid markedsføring og anvendelse af varer og udstyr, der er forsynet med størrelsesangivelser i måleenheder, som ikke længere er forskriftsmæssige, og som er nødvendige ved supplering eller udskiftning af løsdele eller dele af varer, udstyr og måleinstrumenter, der allerede er på markedet; det er derfor nødvendigt, at medlemsstaterne tillader markedsføring og anvendelse af sådanne varer og udstyr til supplering eller udskiftning, selv om de er forsynet med størrelsesangivelser i måleenheder, der ikke længere er forskriftsmæssige, således at varer, udstyr eller måleinstrumenter, der allerede er på markedet, fortsat kan anvendes;

Den internationale Standardiseringsorganisation (ISO) vedtog den 1. marts 1974 en international standard vedrørende gengivelse af SI-enheder og andre enheder til anvendelse i systemer med begrænsede tegnsæt; følgelig bør Fællesskabet vedtage løsninger, som allerede er godkendt på bredere internationalt plan i ISO-standard 2955 af 1. marts 1974;

fællesskabsbestemmelserne vedrørende måleenheder findes spredt i flere fællesskabstekster; da spørgsmålet om måleenheder er af stor betydning, er det nødvendigt at kunne henvise til en enkelt fællesskabstekst; dette direktiv indeholder derfor samtlige fællesskabsbestemmelser på dette område, hvorfor direktiv 71/354/EØF bør ophæves —

UDSTEDT FØLGENDE DIREKTIV: